અને એવું જ થયું. સવારે ગુલાલ અમદાવાદ પહોંચી પણ નહોતી એ પહેલાં જ યુવરાજે હેક કરીને મેળવેલા એના પાસવર્ડ દ્વારા એનું મેઈલ ઓપન કર્યું અને એના નામે મલ્હારને મેઈલ કરી દીધો, ‘ડિયર મલ્હાર, અહીં ભૂકંપ થઈ ગયો છે. સવારે આવીને તરત જ મેં મમ્મીને તારી સાથે જે કંઈ બન્યું એ વાત કરી... પણ એ કોઈ કાળે તારી સાથે મારા લગ્ન નહીં થવા દે. એણે તાત્કાલિક મારી સગાઈ નક્કી કરી દીધી છે. આવતી કાલે રાત્રે આઠ વાગે હું મુંબઈ આવી રહી છું. ગેટ વે ઓફ ઇન્ડિયા પર હું તારી રાહ જોઈશ. તું નહીં આવે તો દરિયામાં પડીને મરી જઈશ..... અને હા, એક વાત યાદ રાખજે, હવે આપણે મળીએ ત્યાં સુધી તું મારો બિલકુલ કોન્ટેક્ટ ના કરતો. મોબાઈલ, વોટ્સએપ, મેસેજ, મેઈલ કશું જ નહીં. મારા મેઈલ અને મોબાઈલ બંને પર અત્યારે જાસૂસી ગોઠવાઈ ગઈ છે. જો એ લોકોને થોડો પણ શક જશે કે હું તારી સાથે ભાગી જવાની છું તો એ લોકો મને રૂમની બહાર જ નહીં નીકળવા દે. માટે પ્લીઝ, કોન્ટેક્ટ ના કરીશ. હું મુંબઈ આવી જ રહી છું. મને ખબર જ નહીં વિશ્વાસ પણ છે કે તું આવીશ... જરૂર આવીશ...’